《秋日严州城下用放翁初秋有感韵》
清代·丁申

萧萧落木下孤洲，叠叠穷山豁一州。枫叶江浔帆影碎，梅花城郭笛声愁。

归耕游卒争刑马，垦废贫黎合买牛。休养此邦诚不易，长官匪止俸钱筹。

作者简介：（?—1880）清浙江钱塘人，原名壬，字竹舟。丁丙兄。诸生。官候选主事。太平天国战争中，文澜阁藏书散佚，申与丙悉心收拾残书于战火之余，得一万余册。重建文澜阁时，以献书受朝廷表彰。又熟谙乡邦文献，与丙编有《杭郡诗》三辑。